ΚΑΝΟΝΙΣΜΟΣ (ΕΟΚ) αριθ. 2999/92 ΤΗΣ ΕΠΙΤΡΟΠΗΣ της 15ης Οκτωβρίου 1992 για τις λεπτομέρειες εφαρμογής του ειδικού καθεστώτος για τον εφοδιασμό της Μαδέρας με προϊόντα του τομέα των μεταποιημένων οπωροκηπευτικών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1600/92 του Συμβουλίου της 15ης Ιουνίου 1992 για τα ειδικά μέτρα υπέρ των Αζορών και της Μαδέρας όσον αφορά ορισμένα γεωργικά προϊόντα (1), και ιδίως το άρθρο 10,

τον κανονισμό (ΕΟΚ) αριθ. 1676/85 του Συμβουλίου της 11ης Ιουνίου 1985 σχετικά με την αξία της λογιστικής μονάδας και τις τιμές μετατροπής που πρέπει να εφαρμόζονται στο πλαίσιο της κοινής γεωργικής πολιτικής (2), όπως τροποποιήθηκε τελευταία από τον κανονισμό (ΕΟΚ) αριθ. 2205/90 (3), και ιδίως το άρθρο 12,

Εκτιμώντας:

ότι σύμφωνα με τα άρθρα 2 και 3 του κανονισμού (ΕΟΚ) αριθ. 1600/92, θα πρέπει να προσδιοριστούν, για τον τομέα των μεταποιημένων προϊόντων με βάση τα οπωροκηπευτικά, οι ποσότητες ορισμένων προϊόντων από τον ειδικό ισολογισμό ανεφοδιασμού τα οποία αντιστοιχούν στον κωδικό ΣΟ 2008 και τα οποία δικαιούνται απαλλαγής των δασμών κατά την άμεση εισαγωγή από τρίτες χώρες ή ενισχύσεων για τις αποστολές τις προερχόμενες από την υπόλοιπη Κοινότητα-

ότι πρέπει να καθοριστούν τα ποσά των προαναφερθεισών ενισχύσεων για τον εφοδιασμό της Μαδέρας με μεταποιημένα προϊόντα με βάση τα φρούτα- ότι οι ενισχύσεις αυτές θα πρέπει να καθοριστούν λαμβάνοντας υπόψη κυρίως τις δαπάνες εφοδιασμού από την παγκόσμια αγορά, τις ιδιαίτερες συνθήκες που διαμορφώνονται από τη γεωγραφική θέση της περιοχής αυτής και τις τιμές που διαμορφώνονται κατά την εξαγωγή-

ότι οι κοινές λεπτομέρειες εφαρμογής του καθεστώτος ανεφοδιασμού της Μαδέρας με ορισμένα γεωργικά προϊόντα καθορίστηκαν με τον κανονισμό (ΕΟΚ) αριθ. 1696/92 της Επιτροπής (4), όπως τροποποιήθηκε από τον κανονισμό (ΕΟΚ) αριθ. 2132/92 (5)- ότι πρέπει να θεσπιστούν συμπληρωματικοί κανόνες εφαρμογής προσαρμοσμένοι στις ισχύουσες εμπορικές πρακτικές στον τομέα των μεταποιημένων προϊόντων με βάση τα οπωροκηπευτικά, όσον αφορά, κυρίως τη διάρκεια ισχύος των πιστοποιητικών και το ποσό των εγγυήσεων που διασφαλίζουν την τήρηση των υποχρεώσεων των επιχειρηματιών-

ότι προκειμένου να γίνει ορθή διοικητική διαχείριση του καθεστώτος εφοδιασμού πρέπει να προβλεφθεί ένα χρονοδιάγραμμα υποβολής των αιτήσεων πιστοποιητικών και ένα χρονικό περιθώριο για την εξέτασή τους προκειμένου να εκδοθούν-

ότι σε εφαρμογή του κανονισμού (ΕΟΚ) αριθ. 1600/92 το καθεστώς εφοδιασμού εφαρμόζεται από την 1η Ιουλίου 1992- ότι θα πρέπει να προβλεφθεί η ισχύς των κανόνων εφαρμογής του καθεστώτος αυτού το ταχύτερο δυνατόν-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Μεταποιημένων Προϊόντων με βάση τα Οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για την εφαρμογή των άρθρων 2 και 3 του κανονισμού (ΕΟΚ) αριθ. 1600/92, οι ποσότητες του προβλεπόμενου ισοζυγίου εφοδιασμού σε μεταποιημένα προϊόντα με βάση τα φρούτα που τυγχάνουν κατά περίπτωση απαλλαγής δασμών κατά την άμεση εισαγωγή με προέλευση τρίτες χώρες ή κοινοτικής ενισχύσεως καθορίζονται στο παράρτημα.

2. Με την επιφύλαξη αναθεώρησης κατά τη διάρκεια του οικονομικού έτους του ισοζυγίου για τις αντίστοιχες ποσότητες που ορίζονται για το ένα ή το άλλο από τα προϊόντα, που απαριθμούνται στο παράρτημα, μπορεί να γίνει υπέρβαση, εντός του ορίου του 20 %, εφόσον τηρείται η συνολική ποσότητα.

Άρθρο 2

Για την εφαρμογή του άρθρου 3 παράγραφος 2 του κανονισμού (ΕΟΚ) αριθ. 1600/92, χορηγείται ενίσχυση 10 Ecu ανά 100 χιλιόγραμμα για τα προϊόντα και τις ποσότητες που περιλαμβάνονται στο προβλεπόμενο ισοζύγιο εφοδιασμού τα οποία προέρχονται από την αγορά της Κοινότητας.

Άρθρο 3

1. Εφαρμόζονται οι διατάξεις του κανονισμού (ΕΟΚ) αριθ. 1696/92.

2. Για τα προϊόντα τα οποία υπάγονται στους κωδικούς ΣΟ 2008 20, 2008 30, 2008 40, 2008 60, 2008 70, 2008 92 και 2008 99, με εξαίρεση όσα αναφέρονται στο παράρτημα IV του κανονισμού (ΕΟΚ) αριθ. 426/86 του Συμβουλίου (6), το ευεργέτημα της απαλλαγής από τους δασμούς παρέχεται με την υποβολή του πιστοποιητικού απαλλαγής που προβλέπεται στο άρθρο 3 του κανονισμού (ΕΟΚ) αριθ. 1696/92.

Άρθρο 4

Η Πορτογαλία ορίζει την αρμόδια αρχή για:

α) την έκδοση των πιστοποιητικών εισαγωγής και απαλλαγής από τους δασμούς-

β) την έκδοση του πιστοποιητικού της ενίσχυσης που προβλέπεται στο άρθρο 4 παράγραφος 1 του κανονισμού (ΕΟΚ) αριθ. 1696/92-

γ) την πληρωμή της ενίσχυσης στους ενδιαφερόμενους επιχειρηματίες.

Άρθρο 5

1. Οι αιτήσεις για την έκδοση πιστοποιητικών υποβάλλονται στην αρμόδια αρχή τις πέντε πρώτες εργάσιμες ημέρες κάθε μήνα. Η αίτηση πιστοποιητικού γίνεται αποδεκτή μόνον εάν:

α) δεν ξεπερνά τη διαθέσιμη ποσότητα για κάθε κωδικό προϊόντων που αναφέρεται στο παράρτημα την οποία δημοσιεύει η αρμόδια αρχή-

β) προσκομίζεται η απόδειξη ότι ο ενδιαφερόμενος έχει συστήσει εγγύηση ύψους 5 Ecu ανά 100 χιλιόγραμμα, πριν τη λήξη της προθεσμίας που προβλέπεται για την υποβολή των αιτήσεων πιστοποιητικών.

2. Τα πιστοποιητικά εκδίδονται τη δέκατη εργάσιμη ημέρα κάθε μήνα, το αργότερο.

3. Όταν τα πιστοποιητικά έχουν εκδοθεί για ποσότητες μικρότερες εκείνων για τις οποίες υποβλήθηκε αίτηση κατ' εφαρμογή του άρθρου 5 του κανονισμού (ΕΟΚ) αριθ. 1696/92, ο επιχειρηματίας μπορεί να την ανακαλέσει, γραπτώς, εντός τριών εργάσιμων ημερών από την ημερομηνία παράδοσής τους- σε τέτοιες περιπτώσεις, αποδεσμεύεται η εγγύηση η σχετική με το πιστοποιητικό.

Άρθρο 6

Η διάρκεια ισχύος των πιστοποιητικών λήγει την τελευταία ημέρα του μήνα που έπεται εκείνου της χορήγησής τους.

Άρθρο 7

Η καταβολή των ενισχύσεων που προβλέπεται στο άρθρο 2 διενεργείται για τις ποσότητες που πράγματι χορηγήθηκαν.

Η ισοτιμία που θα εφαρμοστεί για να μετατραπεί σε εθνικό νόμισμα το ποσό της ενισχύσεως, είναι η γεωργική ισοτιμία που ισχύει την πρώτη ημέρα του μήνα κατά τον οποίο υποβάλλεται η αίτηση για έκδοση πιστοποιητικού ενίσχυσης.

Άρθρο 8

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 15 Οκτωβρίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 173 της 27. 6. 1992, σ. 1. (2) ΕΕ αριθ. L 164 της 24. 6. 1985, σ. 1. (3) ΕΕ αριθ. L 201 της 31. 7. 1990, σ. 9. (4) ΕΕ αριθ. L 179 της 1. 7. 1992, σ. 6. (5) ΕΕ αριθ. L 213 της 29. 7. 1992, σ. 25. (6) ΕΕ αριθ. L 49 της 27. 2. 1986, σ. 1.

ΠΑΡΑΡΤΗΜΑ

Προβλεπόμενο ισοζύγιο εφοδιασμού της Μαδέρας με μεταποιημένα προϊόντα με βάση τα οπωροκηπευτικά για την περίοδο από 1ης Ιουλίου 1992 έως 30 Ιουνίου 1993

(σε τόνους)

Κωδικός ΣΟ Περιγραφή εμπορευμάτων Ποσότητα 2008 Καρποί και φρούτα και άλλα βρώσιμα μέρη φυτών, αλλιώς παρασκευασμένα ή διατηρημένα, με ή χωρίς προσθήκη ζάχαρης ή άλλων γλυκαντικών ή αλκοόλης που δεν κατονομάζονται ούτε περιλαμβάνονται αλλού 2008 20 ανανάς 300 2008 30 εσπεριδοειδή 40 2008 40 αχλάδια 80 2008 60 κεράσια 60 2008 70 ροδάκινα 120 λοιπά, συμπεριλαμβανομένων και των μειγμάτων, με εξαίρεση εκείνων που υπόκεινται στη διάκριση 2008 19, 2008 92 μείγματα 50 2008 99 άλλα εκτός από καρδιές φοινίκων και μείγματα 30

Σύνολο 680